Lige før lukketid

Jeg blev sendt i fakta efter olivenolie 
Jeg nød de ture frem og tilbage forbi mors blok 
Nogle gange gik jeg ind i hendes opgang 
Samlede mod foran en postkasse 
Løb op på tredje sal og åbnede døren 
Med palæstinaklistermærket på 
Kyssede mor og råbte et eller andet til mine søstre 
Løb ned igen 
Røg en cigaret 
Stoppede op 
Snakkede med en fremmed 
Olivenolien stjal jeg og købte slik for pengene 
På vejen hjem gik jeg uden om betonen 
Ud på parkeringspladsen 
Hvor hver anden bil manglede nummerplader 
Det rolige ved de gåture 
Som et eksil på toilettet 
Forsvandt i universet 
Da jeg tabte flasken der gik i stykker mod asfalten 
Og frygten for far 
Den skide frygt var som en totempæl i mit røvhul 
Jeg røg en cigaret mere 
Gik hjem og sagde det som det var 
Og snart ledte han i skuffen efter instrumenter
